Κανονισμός (ΕΚ) αριθ. 1430/2003 της Επιτροπής

της 11ης Αυγούστου 2003

για αναθεώρηση, για την περίοδο εμπορίας 2003/04 στον τομέα της ζάχαρης, του ανώτατου ποσού της συνεισφοράς Β, και για τροποποίηση της ελάχιστης τιμής των ζαχαρότευτλων Β

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, για την κοινή οργάνωση της αγοράς στον τομέα της ζάχαρης(1), όπως τροποποιήθηκε από τον κανονισμό (ΕΚ) αριθ. 680/2002 της Επιτροπής(2) και ιδίως το άρθρο 15 παράγραφος 8 δεύτερη και τρίτη περίπτωση,

Εκτιμώντας τα ακόλουθα:

(1) Το άρθρο 15 του κανονισμού (ΕΚ) αριθ. 1260/2001 προβλέπει, στις παραγράφους 3 και 4, ότι οι ζημίες που οφείλονται στις αναλήψεις υποχρεώσεων για τις εξαγωγές πλεονασμάτων κοινοτικής ζάχαρης, πρέπει να καλυφθούν, εντός ορισμένων ανώτατων ορίων, μέσω συνεισφορών στην παραγωγή που εισπράττονται επί των παραγωγών ζάχαρης Α και Β, ισογλυκόζης Α και Β και σιροπιού ινουλίνης Α και Β.

(2) Το άρθρο 15 παράγραφος 5 του κανονισμού (ΕΚ) αριθ. 1260/2001 ορίζει ότι, όταν η προβλεπόμενη συνολική ζημία της τρέχουσας περιόδου εμπορίας κινδυνεύει να μην καλυφθεί από τα αναμενόμενα έσοδα που προκύπτουν από τη συνεισφορά στη βασική παραγωγή και από τη συνεισφορά Β, λόγω των αντίστοιχων ανώτατων ορίων τους στο 2 % και στο 30 % της τιμής παρέμβασης της λευκής ζάχαρης, το ανώτατο ποσοστό της συνεισφοράς Β αναθεωρείται στο βαθμό που χρειάζεται για να καλυφθεί η συνολική ζημία, χωρίς να μπορεί να υπερβεί το 37,5 %.

(3) Σύμφωνα με τα επί του παρόντος προβλεπόμενα δεδομένα, τα έσοδα πριν από την αναθεώρηση, από τις συνεισφορές οι οποίες εισπράττονται για την περίοδο εμπορίας 2003/2004, κινδυνεύουν να είναι χαμηλότερα από το άθροισμα που προκύπτει από τον πολλαπλασιασμό του εξαγώγιμου πλεονάσματος επί το μέσο όρο της ζημίας. Επομένως χρειάζεται να καθοριστεί για την προαναφερθείσα περίοδο το ανώτατο ποσό της συνεισφοράς Β στο 37,5 % της τιμής παρέμβασης της λευκής ζάχαρης.

(4) To άρθρο 4 παράγραφος 1 στοιχείο β) του κανονισμού (ΕΚ) αριθ. 1260/2001, καθόρισε την ελάχιστη τιμή των ζαχαροτεύτλων Β σε 32,42 ευρώ ανά τόνο για να επιφυλάξει την εφαρμογή του άρθρου 15 παράγραφος 5, το οποίο προβλέπει την αντίστοιχη τροποποίηση της τιμής των ζαχαροτεύτλων Β σε περίπτωση αναθεωρήσεως του ανώτατου ποσού της συνεισφοράς Β.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο εμπορίας 2003/04, το ανώτατο ποσό της συνεισφοράς Β που αναφέρεται στο άρθρο 15 παράγραφος 4 πρώτη περίπτωση του κανονισμού (ΕΚ) αριθ. 1260/2001 καθορίζεται στο 37,5 % της τιμής παρέμβασης της λευκής ζάχαρης.

Άρθρο 2

Για την περίοδο εμπορίας 2003/04, η ελάχιστη τιμή των ζαχαρότευτλων Β που αναφέρεται στο άρθρο 4 παράγραφος 1 στοιχείο β) του κανονισμού (ΕΚ) αριθ. 1260/2001 καθορίζεται σε εφαρμογή του άρθρου 15 παράγραφος 5 του εν λόγω κανονισμού σε 28,84 ευρώ ανά τόνο.

Άρθρο 3

Ο παρών κανονισμός αρχίζει να ισχύει την τρίτη μέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Αυγούστου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 178 της 30.6.2001, σ. 1.

(2) ΕΕ L 104 της 20.4.2002, σ. 26.